CELEX: 62014CN0390
Language: el
Date: 2014-08-18 00:00:00
Title: Υπόθεση C-390/14: Αίτηση για την έκδοση προδικαστικής αποφάσεως, την οποία υπέβαλε το Επαρχιακό Δικαστήριο Λάρνακας (Κύπρος) την 18 η Αυγούστου 2014 — Αστυνομικός Διευθυντής Λάρνακας κατά Masoud Mehrabipari

20.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 372/7
            
         Αίτηση για την έκδοση προδικαστικής αποφάσεως, την οποία υπέβαλε το Επαρχιακό Δικαστήριο Λάρνακας (Κύπρος) την 18η Αυγούστου 2014 — Αστυνομικός Διευθυντής Λάρνακας κατά Masoud Mehrabipari
   (Υπόθεση C-390/14)
   2014/C 372/10
   Γλώσσα διαδικασίας: η ελληνική
   
      Αιτούν δικαστήριο
   
   Επαρχιακό Δικαστήριο Λάρνακας
   
      Διάδικοι στην υπόθεση της κύριας δίκης
   
   
      Προσφεύγων: Αστυνομικός Διευθυντής Λάρνακας
   
      Καθού: Masoud Mehrabipari
   
      Προδικαστικά ερωτήματα
   
   
               1)
            
            
               Λαμβανομένων υπ’ όψιν των αρχών της καλόπιστης συνεργασίας, της πρακτικής αποτελεσματικότητας προς επίτευξη των σκοπών των Οδηγιών και της αναλογικότητας, της καταλληλότητας και του εύλογου χαρακτήρα των ποινών, δύνανται τα άρθρα 15 και 16 της Οδηγίας 2008/115/ΕΚ (1) να ερμηνευθούν ως εάν να επιτρέπουν την άσκηση ποινικής δίωξης επί τη βάσει εθνικής νομοθεσίας προϋπάρχουσας της εναρμονιστικής (άρθρο 19(1)(στ) και (θ) του Κεφ. 105) εναντίον παρανόμως παραμένοντος υπηκόου τρίτης χώρας, στον οποίο επεβλήθηκαν ανεπιτυχή αναγκαστικά μέτρα απομάκρυνσης και ο οποίος παρέμεινε υπό κράτησιν για περίοδο μεγαλύτερη των 18 μηνών, λόγω του ότι αυτός δεν έχει στην κατοχή του διαβατήριο και δεν συνεργάζεται με τις αρχές για την έκδοση τέτοιου διαβατηρίου μέσω της Πρεσβείας του, επικαλούμενος φόβο δίωξης του από τις αρχές του Ιράν;
            
         
               2)
            
            
               Σε περίπτωση θετικής απάντησης στο ως άνω ερώτημα, δύναται η εν λόγω ποινική δίωξη να ασκείται αμέσως μόλις συνεπληρώθηκε η μέγιστη περίοδος κράτησης των 18 μηνών για σκοπούς απέλασης, με αποτέλεσμα ο παρανόμως παραμένων υπήκοος τρίτης χώρας να μην αφήνεται ελεύθερος, αλλά η κράτηση του να δύναται να συνεχίζεται λόγω της εκκρεμότητας της ποινικής δίωξης του και εφ’ όσον το Δικαστήριο κρίνει τούτο αναγκαίο λόγω του κίνδυνου φυγοδικίας;
            
         
               3)
            
            
               Ποια είναι η έννοια της «άρνησης συνεργασίας» του υπηκόου τρίτης χώρας στο άρθρο 15 παρ. 6 στοιχείο (α) της Οδηγίας 2008/115/ΕK και συγκεκριμένα, επιτρέπεται η έννοια αυτή να συμπίπτει με τις διατάξεις του εθνικού δικαίου (άρθρο 19 (1)(στ) και (θ) του Κεφ. 105) οι οποίες ποινικοποιούν οιανδήποτε άρνηση «προσαγ(ωγής) στο Διευθυντή οποιο(υδήποτε) εγγράφου του οποίου Διευθυντής δυνατό να ζητήσει» καθώς και οιανδήποτε «αντί(σταση) ή παρακώλ(υση), είτε ενεργά είτε παθητικά, οποιο(υδήποτε) Διευθυντή, στην εκτέλεση των καθηκόντων του» λόγω μη προσκόμισης του διαβατηρίου ενώ, ταυτόχρονα, δεν προσάγονται στοιχεία αναφορικά με τις ενέργειες στις οποίες έχουν προβεί οι αρχές προς τις αρχές της χώρας καταγωγής για επιτυχή απομάκρυνση του υπηκόου τρίτης χώρας;
            
         
      (1)  Οδηγία 2008/115/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008 , σχετικά με τους κοινούς κανόνες και διαδικασίες στα κράτη μέλη για την επιστροφή των παρανόμως διαμενόντων υπηκόων τρίτων χωρών (ΕΕ L 348, σελ.98-107)